**Tájékoztató**

**a harmadik országbeli állampolgárok foglalkoztatásának**

**összevont kérelmezési eljárásában**

**a kormányhivatalok szakhatósági közreműködéséről**

1. ***Az összevont engedélyezési eljárás főbb szabályai***

Az idegenrendészeti hatóság a tartózkodási engedélyt az alább felsorolt esetekben összevont engedélyként állítja ki.

Az összevont kérelmezési eljárásban - annak megállapítása kérdésében, hogy a harmadik országbeli állampolgár magyarországi munkavállalását támogatja-e - elsőfokú eljárásban a munkavégzés helye szerint illetékes fővárosi és megyei kormányhivatal (a továbbiakban: kormányhivatal), másodfokú eljárásban a foglalkoztatáspolitikáért felelős miniszter szakhatóságként jár el. Több munkavégzési hely esetén

a) amennyiben a munka természetéből adódóan a munkavégzés több megye területére terjedhet ki, a munkavégzés megkezdésének helye,

b) a harmadik országbeli állampolgárt a foglalkoztató több – különböző megye területén lévő – telephelyén kívánja foglalkoztatni, a foglalkoztató székhelye

szerint illetékes kormányhivatal jár el szakhatóságként.

A kormányhivatal az összevont engedély kiadására és meghosszabbítására irányuló hatósági eljárásban − a hatáskörrel és illetékességgel rendelkező idegenrendészeti hatóság megkeresésére − szakhatósági állásfoglalásban nyilatkozik arról, hogy a harmadik országbeli állampolgárnak a foglalkoztatás elősegítéséről és a munkanélküliek ellátásáról szóló 1991. évi IV. törvény (Flt.) 7. § (7) bekezdése szerinti előzetes megállapodásban (a továbbiakban: előzetes megállapodás) meghatározott munkakörben történő magyarországi munkavállalását támogatja, vagy nem támogatja.

A szakhatósági állásfoglalást a kormányhivatal a következők szerint adja ki:

1. **Szakhatósági állásfoglalás a munkaerőpiaci helyzet vizsgálata nélkül**

Amennyiben a szakhatósági állásfoglalást a munkaerőpiaci helyzet vizsgálata nélkül kell kiadni, a kormányhivatal csak azt vizsgálja, hogy a harmadik országbeli állampolgár a jogszabályban, valamint az előzetes megállapodásban előírt alkalmazási feltételekkel rendelkezik. Ezen körülmények fennállását a „*Tájékoztató az összevont kérelmezési eljárásban a harmadik országbeli állampolgár, illetve a foglalkoztató által benyújtandó igazolásokról”* szerint kell igazolni.

Ha a vonatkozó jogszabályokban és az előzetes megállapodásban írt feltételek fennállnak, a kormányhivatal pozitív szakhatósági állásfoglalást ad ki.

1. **Szakhatósági állásfoglalás a munkaerőpiaci helyzet vizsgálatával**

Amennyiben a szakhatósági állásfoglalást a munkaerőpiaci helyzet vizsgálatával kell kiadni, a kormányhivatal a következőket vizsgálja:

* 1. a harmadik országbeli állampolgár az előzetes megállapodásban meghatározott munkakörhöz szükséges szakmai képesítéssel rendelkezik,

*A harmadik országbeli állampolgár a szakképzettséget, végzettséget igazoló dokumentumot hiteles másolatban, valamint annak hiteles magyar fordításával kell benyújtsa.*

* 1. a foglalkoztató a harmadik országbeli állampolgár által ellátandó tevékenységre vonatkozóan érvényes munkaerőigénnyel rendelkezik,

*A harmadik országbeli állampolgárt foglalkoztatni kívánó foglalkoztató feladata ennek beküldése, vagyis erre vonatkozóan a harmadik országbeli állampolgárnak nem kell igazolást benyújtania.*

* 1. a munkaerőigény benyújtásától kezdődően nem közvetítettek ki részére olyan kiközvetíthető munkaerőt, akit az Flt. és a végrehajtására kiadott jogszabályok alapján álláskeresőként tartanak nyilván, és aki rendelkezik a jogszabályban előírt, valamint a foglalkoztató munkaerőigényében megjelölt alkalmazási feltételekkel, és

*Erre vonatkozóan a harmadik országbeli állampolgárnak nem kell igazolást benyújtania, a kormányhivatal részére az illetékes járási hivatal ad visszajelzést.*

* 1. a harmadik országbeli állampolgár a jogszabályban, valamint az előzetes megállapodásban előírt alkalmazási feltételekkel rendelkezik.

*A harmadik országbeli állampolgár köteles igazolni az előírt alkalmazási feltételeket (pl. nyelvvizsga-bizonyítvány, gépkocsivezetői-engedély stb.) hiteles másolatban, valamint annak hiteles magyar fordításával, továbbá köteles becsatolni az előzetes megállapodást eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.*

*Ahhoz, hogy a kormányhivatal a szakhatósági állásfoglalást ki tudja adni, a harmadik országbeli állampolgár által benyújtandó előzetes megállapodásnak tartalmaznia kell:*

* *a harmadik országbeli állampolgár által ellátandó tevékenységet, munkakört (FEOR)*
* *a munkakör ellátásához szükséges szakmai képesítés, szakképzettség, végzettség megnevezését,*
* *munkakör ellátásához szükséges egyéb alkalmazási feltételek*
* *a harmadik országbeli állampolgár részére fizetendő díjazás mértékét,*
* *a foglalkoztatásra irányuló jogviszony megjelölését,*
* *a foglalkoztatásra irányuló jogviszony várható kezdő és befejező időpontját,*
* *a foglalkoztatás helyének megjelölését, valamint*
* *ha a foglalkoztatásra várhatóan nem az általános teljes napi munkaidőben kerül sor, a részmunkaidős foglalkoztatás munkaidejét.*

Ha a vonatkozó jogszabályokban és az előzetes megállapodásban írt feltételek fennállnak, a kormányhivatal pozitív szakhatósági állásfoglalást ad ki.

1. **Mikor nem támogatja a kormányhivatal az összevont engedély kiadását?**

Jogszabályban meghatározott esetekben a kormányhivatal az idegenrendészeti hatóság megkeresésére nemleges szakhatósági állásfoglalást ad ki, amelynek eredményeként az összevont engedély nem adható ki. Ezen esetek:

1. nem állnak fenn a fent meghatározott a)-d) pontban meghatározott feltételek,
2. az összevont engedély kiadásával a Magyarországon összesen vagy az adott kormányhivatal illetékességi területén egyidejűleg foglalkoztatott, vagy egy adott foglalkozásban egyidejűleg foglalkoztatott harmadik országbeli állampolgárok létszáma az Flt. 7. § (6) bekezdés a) pontjában kapott felhatalmazás alapján kiadott miniszteri rendeletben meghatározott létszámot meghaladja,
3. az előzetes megállapodásban meghatározott munkakör ellátása az Flt. 7. § (6) bekezdés b) pontjában kapott felhatalmazás alapján kiadott miniszteri rendeletben meghatározott tilalomba ütközik,
4. a harmadik országbeli állampolgár által ellátandó tevékenység elvégzésére a jogszabály vagy a foglalkoztató által előírt képzettséggel és alkalmazási feltételekkel rendelkező kiközvetíthető munkaerő áll rendelkezésre, és annak foglalkoztatása a foglalkoztató érdekkörében fennálló okból hiúsul meg, így különösen ha

da) a foglalkoztató a munkaerőigényében a munkavállaló alkalmazásához olyan feltételt ír elő, amelynek előírása az ott megjelölt munkakör betöltéséhez vagy a tevékenység ellátásához nem szükséges,

db) a foglalkoztató a jogszabályban vagy a munkaerőigényében meghatározott feltételeknek megfelelő kiközvetíthető munkaerő foglalkoztatásától elzárkózott, a foglalkoztató a kérelem benyújtását megelőzően érvényes munkaerőigénnyel rendelkezett, de közvetítést nem kért, vagy a munkaerőigény érvényességi idejét 10 napnál rövidebb időtartamban határozta meg,

1. a harmadik országbeli állampolgár állandó lakóhelye szerinti ország illetékes hatósága a magyar állampolgárok adott országban történő munkavállalásának engedélyezését más országok állampolgáraira irányadó általános feltételekhez képest indokolatlanul nehezebb feltételhez köti (viszonosság hiánya),

Viszonosság fennállásáról a foglalkoztatáspolitikáért felelős (jelen eljárásrend készítésekor a nemzetgazdasági) miniszter tájékoztatja a kormányhivatalt.

1. az előzetes megállapodást megkötő foglalkoztatónál a foglalkoztatási egészségügyi, szakmai, vagy műszaki feltételei nem biztosítottak,
2. a 18. § alapján kérelmezett összevont engedély esetén, a szakhatósági állásfoglalás kiadásának alapjául szolgáló feltételek nem állnak fenn,
3. a foglalkoztató az EU Kék Kártyával foglalkoztatandó személynek a külön jogszabályban meghatározott kötelező legkisebb munkabérnél alacsonyabb bért kíván fizetni,
4. a harmadik országbeli állampolgár magyarországi foglalkoztatására a kérelmezett foglalkoztatás időtartamát érintő időtartamban egy másik foglalkoztató érvényes engedéllyel rendelkezik, ide értve a részmunkaidős foglalkoztatásra szóló engedélyt,

(Nem minősül érvényes engedélynek, ha a másik érvényes engedéllyel rendelkező foglalkoztató a munkavállalási engedély elbírálásáig kezdeményezi az engedély visszavonását.)

1. a foglalkoztató a harmadik országbeli állampolgár foglalkoztatását az összevont engedély iránti kérelem benyújtásának időpontjától számított százhúsz napon belül nem kívánja megkezdeni,
2. a harmadik országbeli állampolgár magyarországi foglalkoztatása munkaerő-kölcsönzést valósít meg.
3. a kormányhivatal tudomást szerez arról, hogy az engedély kiadásához szükséges igazoló okiratokhoz megtévesztéssel jutottak hozzá vagy azokat meghamisították, vagy megváltoztatták.

A kormányhivatal egyéb foglalkoztatási szempont **mérlegelése alapján** dönthet arról, hogy szakhatósági állásfoglalásában nem támogatja az összevont engedély kiadását.

Ilyen egyéb foglalkoztatási szempont különösen, ha

a) az összevont engedély iránti kérelem benyújtásának időpontjában a harmadik országbeli állampolgár által ellátandó tevékenységre vonatkozóan a Nemzeti Foglalkoztatási Alapból támogatott olyan képzés van folyamatban, amely a harmadik országbeli állampolgár foglalkoztatásának tervezett megkezdését megelőzően befejeződik,

b) az előzetes megállapodást megkötő foglalkoztató a kérelem benyújtását megelőző egy évben csoportos létszámcsökkentést hajtott végre,

c) az előzetes megállapodást megkötő foglalkoztatónál a kérelem benyújtásának időpontjában a harmadik országbeli állampolgár által ellátandó tevékenységet is érintő sztrájk van,

d) az előzetes megállapodásban a harmadik országbeli állampolgár által ellátandó tevékenységért az erre a tevékenységre vonatkozó országos átlagos személyi alapbérnél lényegesen alacsonyabb alapbér – ideértve az illetményt és a díjazást – szerepel,

e) a szakhatósági eljárás során benyújtott dokumentumok tartalma ugyanazon adat tekintetében egymástól eltér,

f) a részmunkaidős foglalkoztatási jogviszonyokra beadott engedély iránti kérelmek esetén a foglalkoztatási jogviszonyokban az összes munkaidő mértéke meghaladja a heti 40 órát.

A d) pontban írt feltétel szempontjából a harmadik országbeli állampolgár által ellátandó tevékenységért megjelölt alapbér – ideértve az illetményt és a díjazást – az erre a tevékenységre vonatkozó országos személyi alapbérnél akkor minősül lényegesen alacsonyabbnak, ha nem haladja meg annak nyolcvan százalékát.

1. ***A munkavállalás mely formái nem tartoznak az összevont kérelmezési eljárás alá?***

Ahhoz, hogy eldönthető legyen, hogy egy kérelem az összevont kérelmezési eljárás (lásd Fogalomtár) alá tartozik, az ügyintézőnek elsősorban azt kell megvizsgálnia, hogy a Harmtv. 29/A.§ (4) bekezdése alapján mi nem tartozik az összevont kérelmezési eljárás alá. **Ha az alábbi körülmények valamelyike fennáll, az engedély nem tartozik az összevont kérelmezési eljárás keretébe**. A zárójelben és dőlt betűvel jelölt pontok csak tájékoztató jellegűek, azok ugyanis a munkavállalási engedélyezés körébe sem tartoznak. Ezen esetek a következők:

*(a) a törvényben meghatározottak szerint szabad mozgás és tartózkodás jogával rendelkező személyre,)*

*(b) a munkavállalók szolgáltatások nyújtása keretében történő kiküldetéséről szóló, 1996. december 16-i, 96/71/EK európai parlamenti és tanácsi irányelv hatálya alá tartozó harmadik országbeli állampolgárra, aki Magyarország területén kiküldetésben tartózkodik,)*

c) au pairként vagy tengerészként Magyarország területén tartózkodni szándékozó, illetve tartózkodó harmadik országbeli állampolgárra,

e) arra a harmadik országbeli állampolgárra, aki a menekültügyi hatóságtól menekültkénti elismerését kérte vagy a menekültügyi hatóságtól ideiglenes vagy kiegészítő védelmet kért,

*f) arra, akit Magyarország menekültként ismert el, avagy ideiglenes vagy kiegészítő védelemben részesített,*

g) a befogadottra *(akkor nem tartozik az engedélyezés körébe sem, ha a befogadó állomáson történik a munkavégzés)*,

h) arra a harmadik országbeli állampolgárra, aki az Európai Unió más tagállama által kiadott huzamos tartózkodói jogállást igazoló EK tartózkodási engedéllyel rendelkezik,

*(i) arra a harmadik országbeli állampolgárra, akinek tartózkodási célja, hogy jogszabály szerint önállóan, ellenérték fejében végezhető tevékenységet folytasson,)*

*(j) arra a harmadik országbeli állampolgárra, akinek tartózkodási célja tanulmányok folytatása,)* valamint

k) arra a harmadik országbeli állampolgárra, aki a száznyolcvan napon belül kilencven napot meg nem haladó időtartamra kíván beutazni és Magyarország területén tartózkodni.

Amennyiben tehát fennáll valamelyik fenti körülmény, nem kell összevont engedély iránti kérelmet előterjeszteni akkor sem, ha egyébként a foglalkoztatás engedélyköteles. Ez utóbbi esetben az engedély iránti kérelmet az illetékes kormányhivatalnál a foglalkoztatónak kell előterjesztenie.

Felhívjuk a harmadik országbeli állampolgárok és a foglalkoztatók figyelmét, hogy amennyiben elmulasztják becsatolni az előírt igazolásokat, dokumentumokat, a kormányhivatal a szakhatósági állásfoglalás kiadása során hiánypótlás keretében szerzi be a döntéshez szükséges dokumentumokat, ami az engedélyezési eljárás elhúzódását eredményezi.

**Tájékoztató**

**az összevont kérelmezési eljárásban**

**a harmadik országbeli állampolgár, illetve a foglalkoztató**

**által benyújtandó igazolásokról**

***A munkavállalás mely esetei tartoznak az összevont kérelmezési eljárás alá?***

Amennyiben nem állnak fenn az összevont engedélyezést kizáró feltételek (lásd *Tájékoztató a harmadik országbeli állampolgárok foglalkoztatásának összevont kérelmezési eljárásában a kormányhivatalok szakhatósági közreműködéséről 2. pont*), az összevont engedélyezés keretében a következő szakhatósági állásfoglalások adhatók ki:

1. **Szakhatósági állásfoglalás a munkaerőpiaci helyzet vizsgálata nélkül** (vagyis a foglalkoztatónak nem kell munkaerőigény-bejelentést benyújtania a járási hivatalhoz, és nem történik közvetítés az álláskeresők nyilvántartásából az összevont engedély kiadását megelőzően)
2. olyan feltételek fennállása esetén, amelyek alapján a nem összevont kérelmezési eljárás alapján a foglalkoztatáshoz a 15. § alapján **nem lenne szükség engedélyre, de az idegenrendészeti hatóság megkeresi szakhatósági állásfoglalás kiadása céljából a kormányhivatalt**.

Ezek az esetek, valamint igazolásuk módja a következő:

1. nemzetközi szerződés ilyen tartalmú rendelkezése esetén,

*Igazolása: erre vonatkozóan sem a foglalkoztatónak, sem a harmadik országbeli állampolgárnak nem kell igazolást benyújtania, azt a kormányhivatal szerzi be.*

2. a külföldi székhellyel rendelkező gazdasági társaság − nemzetközi szerződés által meghatározott − fiók és képviselet vezetőjeként történő munkavégzése,

*Igazolása: a harmadik országbeli állampolgár által becsatolt foglalkoztatói nyilatkozat a gazdasági társaság székhelyéről és az előzetes megállapodás a munkavégzésről eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.*

3. a nemzetközi szervezetet vagy nemzetközi szervezetnek nem minősülő közös szervet létrehozó szerződésben részes államok által delegált személyeknek (a továbbiakban: delegáltak) a nemzetközi szervezetnél vagy a közös szervnél történő munkavégzéséhez, valamint a részes államok között fennálló viszonosság alapján a delegáltak közeli hozzátartozójának munkavégzése,

*Igazolása: nemzetközi szervezetnél, közös szervnél történő munkavégzést igazoló előzetes megállapodás, valamint a hozzátartozó munkavégzésénél a közeli hozzátartozói státusz igazolása* *eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.*

4. az alap-, közép- és felsőfokú oktatási intézményben, idegen nyelven történő oktatási tevékenységhez, amelyre – az oktatásért felelős miniszter igazolása szerint – az érintett államok illetékes miniszterei által aláírt nemzetközi oktatási program keretében kerül sor,

*Igazolása:* *az oktatásért felelős miniszter által kiadott igazolás.*

5. a Comenius, Erasmus, Leonardo da Vinci, és Grundtvig program keretében szakmai gyakorlaton résztvevő harmadik országbeli állampolgár foglalkoztatása,

*Igazolása: a harmadik országbeli állampolgár által becsatolt előzetes megállapodás eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.*

ab) olyan esetekben, amikor a 9. § alapján a nem összevont engedélyt a **munkaerőpiaci helyzet vizsgálata nélkül kellene kiadni**. Ezek az esetek, valamint igazolásuk módja a következő:

1. nemzetközi szerződésben meghatározott kereteken belül,

*Igazolása: erre vonatkozóan sem a foglalkoztatónak, sem a harmadik országbeli állampolgárnak nem kell igazolást benyújtania, azt a kormányhivatal szerzi be.*

2. harmadik országbeli állampolgárnak kulcsszemélyzetként történő munkavégzése,

*Igazolása: a harmadik országbeli állampolgár által becsatolt előzetes megállapodás eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával, valamint.*

a) ha a harmadik országbeli állampolgár irányítja vagy felügyeli (ideértve a munkáltatói jogkörök gyakorlását is) a vállalkozás egészét, valamint egy vagy több olyan szervezeti egységét, amely a vállalkozás tulajdonosa, legfőbb szerve vagy vezető tisztségviselője közvetlen irányítása, felügyelete alatt áll, - *az erről szóló igazolást, vagy*

b) ha a harmadik országbeli állampolgár olyan munkára vagy szakmára rendelkezik megfelelő képesítéssel, amely magas szintű vagy kivételes műszaki ismereteket igényel, vagy egyébként olyan kivételes tudással rendelkezik, amely a szervezet szolgáltató tevékenységéhez, kutatási felszereléséhez, technológiájához vagy igazgatásához szükséges, - *erről szóló igazolást, továbbá annak igazolását, hogy az első engedély iránti kérelem benyújtásakor legalább egy éve a vállalkozás külföldi alapítójával munkaviszonyban, vagy egyéb olyan jogviszonyban áll, amelyre tekintettel az adott ország jogszabályai szerint alkalmazásban állónak minősül.*

3. a többségi külföldi tulajdonban lévő gazdasági társaság esetében naptári negyedévenként, a megelőző naptári negyedév utolsó napján érvényes munkajogi állományi létszáma húsz százalékát meg nem haladó létszámú harmadik országbeli állampolgár munkavégzése,

*Igazolása: a harmadik országbeli állampolgár által becsatolt foglalkoztatói nyilatkozat a létszámról és a 20%-ról, továbbá az előzetes megállapodás eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.*

4. a nemzeti felsőoktatásról szóló 2011. évi CCIV. törvény 104. § (7) bekezdés b) pont ba) alpontjában foglaltak kivételével a felsőoktatási intézmények, tudományos kutatóintézetek, valamint közművelődési, művészeti intézmények által meghívott, az adott szakmában nemzetközileg elismert harmadik országbeli állampolgárnak a naptári évenként tíz munkanapot meghaladó oktatási, tudományos vagy művészeti munkavégzése,

*Igazolása: a harmadik országbeli állampolgár által becsatolt, az Emberi Erőforrások Minisztériuma igazolása, vagy a harmadik országbeli állampolgár/a meghívó intézmény által tett nyilatkozat a nemzetközi elismertségről publikációk, valamint díjak, elismerések felsorolásával, valamint előzetes megállapodás eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.*

5. az EU Kék Kártyával nem rendelkező, legalább nyolc éve Magyarországon foglalkoztatott harmadik országbeli állampolgárral legalább öt éve Magyarországon együtt élő, családi együttélés biztosítása céljából kiadandó tartózkodási engedélyre nem jogosult családtag munkavégzése,

*Igazolása: a harmadik országbeli állampolgár által becsatolt nyilatkozat az együttélésről és a családtagi státuszról.*

6. a bevándorolt vagy letelepedett jogállású személlyel legalább egy éve Magyarországon együtt élő házastársának munkavégzése,

*Igazolása: harmadik országbeli állampolgár által becsatolt nyilatkozat a bevándorolt, letelepedett jogállásról, a családtagi státuszról és az együttélésről.*

7. a bevándorolt vagy letelepedett jogállású személy özvegyének munkavégzése, aki az elhunyt házastárssal annak halála előtt Magyarországon legalább egy évig együtt élt,

*Igazolása: a harmadik országbeli állampolgár által becsatolt nyilatkozat a bevándorolt, letelepedett jogállásról, az özvegyi státuszról és az együttélésről.*

8. az olyan harmadik országbeli állampolgár munkavégzése, akinek a magyarországi foglalkoztatásához az idegenrendészeti hatóság az idegenrendészeti jogszabályok szerint hozzájárult,

*Igazolása: erre vonatkozóan sem a foglalkoztatónak, sem a harmadik országbeli állampolgárnak nem kell igazolást benyújtania, fennállását az idegenrendészeti hatóság igazolja.*

9. nemzetközi szervezet, külföldi állam diplomáciai, konzuli képviselete vagy egyéb szerve vagy személyzete által foglalkoztatni kívánt, e szervek személyi állományába nem tartozó, a küldő állam delegált tagjának nem minősülő harmadik országbeli állampolgár munkavégzése,

*Igazolása: a harmadik országbeli állampolgár által becsatolt előzetes megállapodás eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.* *Továbbá ha a foglalkoztató nem nemzetközi szervezet, hanem annak egy magánszemély tagja, akkor a nemzetközi szerv által adott nyilatkozatot kell a harmadik országbelinek vagy a foglalkoztatónak benyújtania, hogy a foglalkoztató tag a szervezetben.*

10. a mozgóképszakmai hatóság által, a mozgóképről szóló törvény alapján nyilvántartásba vett filmgyártó vállalkozás által alkalmazni kívánt harmadik országbeli állampolgár munkavégzése,

*Igazolása: a harmadik országbeli állampolgár által becsatolt előzetes megállapodás eredeti példányban vagy hiteles másolatban, valamint – ha az nem magyar nyelvű – annak hiteles magyar fordításával.*

11. az EU Kék Kártyával rendelkező harmadik országbeli állampolgár − a családi együttélést biztosító szabályok hatálya alá tartozó − családtagja munkavégzésez

*Igazolása: harmadik országbeli állampolgár nyilatkozata családtagi státuszról.*

1. **Szakhatósági állásfoglalás esetei a munkaerőpiaci helyzet vizsgálatával** (vagyis a foglalkoztatónak munkaerőigény-bejelentést kell benyújtania a járási hivatalhoz, és közvetítés történik az álláskeresők nyilvántartásából az összevont engedély kiadását megelőzően):

ba) munkavállalás céljából terjeszt elő tartózkodási engedély kiadása vagy meghosszabbítása iránti kérelmet a harmadik országbeli állampolgár,

1. a harmadik országbeli állampolgár foglalkoztatásra irányuló jogviszonyt kíván létesíteni, és
   * 1. családi együttélés biztosítása céljából tartózkodási engedély,
     2. EU Kék Kártya, vagy
     3. kutatási célú tartózkodási engedély

iránti kérelmet terjeszt elő, vagy

* + 1. családi együttélés biztosítása céljából kiadott tartózkodási engedéllyel,
    2. EU Kék Kártyával,
    3. jövedelemszerzés céljából kiadott tartózkodási engedéllyel,
    4. humanitárius célú tartózkodási engedéllyel, vagy
    5. kutatás céljából kiadott tartózkodási engedéllyel

rendelkezik,

bc) és amely nem tartozik a fenti a) pont hatálya alá.